# KISKŐRÖS VÁROS POLGÁRMESTERE

**ELŐTERJESZTÉS**

(a Képviselő-testület 2021. augusztus 27-i rendkívüli ülésére)

**TÁRGY: DÖNTÉS A KŐRÖSKOM NONPROFIT KFT. FEJLESZTÉSI CÉLÚ HITEL**

**FELVÉTELÉRŐL**

A 100 %-ban Kiskőrös Város Önkormányzata (a továbbiakban: Önkormányzat) tulajdonát képező KŐRÖSKOM Nonprofit Kft. ( a továbbiakban: KŐRÖSKOM Kft) tulajdonosi jogait a Képviselő-testület gyakorolja. A Polgári Törvénykönyvről 2013. évi V. törvény ( a továbbiakban: Ptk.) 3:109. § (1) bekezdésének rendelkezése értelmében a gazdasági társaság tagjainak döntéshozó szerve a legfőbb szerv. Ptk. 3:109. § (2) A gazdasági társaság legfőbb szervének feladata – többek közt - a társaság alapvető üzleti és személyi kérdéseiben való döntéshozatal. Ptk. 3:109. § (4) Egyszemélyes társaságnál a legfőbb szerv hatáskörét az alapító vagy az egyedüli tag gyakorolja. A legfőbb szerv hatáskörébe tartozó kérdésekben az alapító vagy az egyedüli tag írásban határoz és a döntés az ügyvezetéssel való közléssel válik hatályossá.

A KŐRÖSKOM Kft. kérelmet nyújtott be az Önkormányzathoz, melyben jelezte, hogy az Önkormányzattal és a Bács-Kiskun Megyei Területfejlesztési Nonprofit Kft-vel konzorciumi megállapodás keretében megvalósítás alatt álló piacfejlesztés beruházáshoz az elnyert, rendelkezésre álló pályázati forrás nem nyújt elegendő fedezetet a pályázatban vállalt műszaki tartalom megvalósításához. A sikeres befejezéshez az árak emelkedése miatt várhatóan ötven millió Ft körüli saját erő szükséges még, amely önerőt a KŐRÖSKOM Kft. hitel felvételével tudná biztosítani.

Emiatt kéri az Önkormányzat, mint tulajdonos döntését, hogy a KŐRÖSKOM Kft 49 millió Ft beruházási/fejlesztési hitelt vehessen fel a K & H Bank Zrt-től és a hitel fedezetének biztosítására kéri az Önkormányzat készfizető kezesség vállalását is.

A KŐRÖSKOM Kft-nek a tervezett piacfejlesztés megvalósításához szükséges kiadás várható összegéről tudomása volt - jelezte az Önkormányzatnak is -, emiatt már 2020. év folyamán megkereste az OTP Bank Nyrt-t, mint saját számlavezető bankját és a K&H bank Zrt-t (az Önkormányzat számlavezető bankját) hitel ajánlat kéréssel. A fejlesztés 2021-re került olyan stádiumba, hogy bizonyossá vált az önerő szükségessége.

A legkedvezőbb ajánlat a K&H Bank Zrt.-től érkezett, emiatt a beruházási/fejlesztési hitelszerződés a K&H Bank Zrt.-vel kerülne megkötésre. A hitel főbb jellemzői: futamideje a szerződés szerint 2021.10.21 – 2033.12.30. napjáig tart, rendelkezésre tartási idő vége 2022.12.30.napjáig, tőketörlesztés 1 113 636,-Ft negyedévente. A K&H Bank Zrt. a hitel biztosítékául elfogadja a tulajdonos Önkormányzat készfizető kezességvállalását.

A beruházási/fejlesztési hitel felvétele Magyarország helyi önkormányzatairól szóló 2011. évi CLXXXIX. tv. (továbbiakban: Mötv.) 13.§ „14. a kistermelők, őstermelők számára - jogszabályban meghatározott termékeik - értékesítési lehetőségeinek biztosítása, ideértve a hétvégi árusítás lehetőségét is” szerinti önkormányzati feladatellátást szolgálja, amely feladatot megállapodás alapján 2012.január 1. napjától a KŐRÖSKOM Kft. látja el.

Magyarország gazdasági stabilitásáról szóló 2011. évi CXCIV. törvény (a továbbiakban: Stabilitási tv.) 10/E. § (1) bekezdés a) pontja alapján a 100%-os önkormányzati tulajdonban álló gazdasági társaság adósságot keletkeztető ügylete - a naptári éven belül lejáró futamidejű adósságot keletkeztető ügylet és az 50 millió forintot el nem érő ügylet kivételével, figyelemmel a 10. § (4) bekezdés a) pontja szerinti egybe számítási szabályra is - az önkormányzat olyan adósságot keletkeztető ügyletének kell tekinteni, amely a 10. § (1) bekezdése szerint a Kormány hozzájárulásához kötött.

A fentiek alapján a hitel a Kormány hozzájárulásához nem kötött.

A Stabilitási tv. 10. § (1) kimondja „Az önkormányzat érvényesen kizárólag a Kormány előzetes hozzájárulásával vállalhat a Polgári Törvénykönyv szerinti kezességet és garanciát, valamint köthet adósságot keletkeztető ügyletet.”

Az éven túli kezességvállalás a Kormány hozzájárulásához kötött.

A Stabilitási tv. 10. § (5) bekezdése értelmében:

„10. § (5) Az önkormányzat adósságot keletkeztető ügyletből származó tárgyévi összes fizetési kötelezettsége az adósságot keletkeztető ügylet futamidejének végéig egyik évben sem haladhatja meg az önkormányzat adott évi saját bevételeinek 50%-át.”

Az Önkormányzat által kötendő kezességvállalás megfelel a Stabilitási tv. és az államháztartásról szóló 2011.évi CXCV. tv. 96. §-a szerinti feltételeknek.

A fentiek értelmében az Önkormányzat csak a Kormány előzetes hozzájárulásának birtokában kötheti meg a készfizető kezességi szerződést és mivel a fejlesztési hitelszerződés egyetlen biztosítéka az Önkormányzat készfizető kezessége, emiatt a KŐRÖSKOM Kft. is csak az előzetes hozzájárulás birtokában kötheti meg a beruházási/fejlesztési hitelszerződést.

Kiskőrös Város 2021. évi költségvetéséről szóló 3/2021. (II.22.) önkormányzati rendelet 10. mellékletében a tervezett adósságot keletkeztető ügyletek 17. sorában már beépítésre került a „készfizető kezesség vállalás a Kőröskom Nonprofit Kft felvenni tervezett fejlesztési hitele fedezeteként” 50 millió Ft összegben.

A hozzájárulás megadása meghatározott eljárási rend szerint történik, melyet a Stabilitási tv. és az adósságot keletkeztető ügyletekhez történő hozzájárulás részletes szabályairól szóló a 353/2011. (XII.30.) Korm. rendelet szabályoz. Az Önkormányzat hozzájárulás iránti kérelméhez – többek közt – csatolni szükséges kezességvállalás esetén a kezesi szerződés, illetve a kezességgel biztosított ügyletről szóló szerződés tervezetét.

A K&H Bank Zrt.-vel megkötendő hitelszerződés és a készfizető kezességi szerződés tervezetet a határozat-tervezet 1. és 2. melléklete tartalmazza.

Az Mötv. 42. § 4. pontjának értelmében a hitelfelvétel, a kölcsön felvétel, vagy más adósságot keletkeztető kötelezettségvállalás a képviselő-testület hatásköréből nem ruházható át.

A fentiek alapján szükséges a megkötendő hitelszerződés és a kezességi szerződés tervezet elfogadása valamint felhatalmazás arra vonatkozóan, hogy a Kormány felé az előzetes hozzájárulás iránti kérelem benyújtásra kerülhessen.

A felügyelő bizottság az előterjesztést 2021.08.26. napján tárgyalja.

Javaslom, hogy a Képviselő-testület határozat-tervezetben foglaltak szerint döntsön.

**Kiskőrös, 2021. augusztus 25.**

**Domonyi László s.k.,**

**polgármester**

**HATÁROZAT-TERVEZET**

A Képviselő-testület

1. egyetért azzal, hogy a KŐRÖSKOM Nonprofit Kft. piacfejlesztési célra 49 millió Ft hitelt vegyen fel a szükséges önerő fedezeteként a KŐRÖSKOM Nonprofit Kft. és a K&H Bank Zrt. között megkötendő beruházási/fejlesztési hitelszerződés tervezet rendelkezései szerinti feltételekkel ( 1. melléklet).
2. egyetért azzal, hogy Kiskőrös Város Önkormányzata készfizető kezességet vállaljon a KŐRÖSKOM Nonprofit Kft. 1. pontban meghatározott fejlesztési hitele biztosítékaként Kiskőrös Város Önkormányzata és a K&H Bank Zrt. között megkötendő készfizető kezességi szerződés tervezet rendelkezései szerinti feltételekkel (2. melléklet).

3. felhatalmazza a polgármestert, hogy a 2. pontban meghatározott készfizető kezességi szerződés megkötéséhez a Kormány előzetes hozzájárulását kérje.

4. felhatalmazza a polgármestert, hogy a Kormány előzetes hozzájárulásának birtokában a készfizető kezességi szerződést a K&H Bank Zrt.-vel megkösse és a szükséges jognyilatkozatokat megtegye.

**Felelős:** polgármester

**Határidő:** értelemszerűen